ከቫይረሱ ያገገሙ ሰዎች ቁጥር 95 ደረሰ
አዲስ አበባ፦ በኢትዮጵያ ከቫይረሱ ያገገሙ ሰዎች ቁጥር 95 መድረሱን የጤና ሚኒስቴር አስታወቀ። በኮሮና ቫይረስ የተያዙ 3 ተጨማሪ ሰዎች መገኘታቸውንም አስታወቀ።
 የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ ባለፉት 24 ሰዓታት የላቦራቶሪ ምርመራ ከተደረገላቸው አንድ ሺህ 861 ሰዎች መካከል 3 ሰዎች ቫይረሱ ተገኝቶባቸዋል። 
ቫይረሱ የተገኘባቸው ሁሉም የአዲስ አበባ ነዋሪ ኢትዮጵያዊያን ሲሆኑ፣ ሁለቱ በበሽታው ከተያዘ ሰው ጋር ንክኪ ያላቸው ናቸው። የአንደኛው ግን እንዴት ሊያዝ እንደቻለ እየተጣራ መሆኑን ገልፀዋል። 
ባለፉት 24 ሰዓት ውስጥ ተጨማሪ 2 ሰዎች ከቫይረሱ ማገገማቸውን አስታውቀው፤ በአጠቃላይ በኢትዮጵያ
 ከቫይረሱ ያገገሙ ሰዎች ቁጥር 95 መድረሱንም አመልክተዋል። አንድ ሰው በፅኑ ህክምና ክፍል እንደሚገኝ አስታውቀዋል።
በአጠቃላይ በኢትዮጵያ የኮሮና ቫይረስ የተገኘባቸው ሰዎች ቁጥር 194 መሆኑን ጠቁመው፥ ከእነዚህም ውስጥ 93 ሰዎች በለይቶ ህክምና ላይ መሆናቸውን አስታውቀዋል። እስካሁን ለ30 ሺህ 306 ሰዎች የላብራቶሪ ምርመራ መሠራቱንም ገልፀዋል። 
በቫይረሱ የአራት ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ አገራቸው እንዲመለሱ መደረጉ አይዘነጋም።
አዲስ ዘመን ግንቦት 1/2012በጋዜጣው ሪፖርተር